**§1 – Navn**

Foreningens navn er Grindsted Amatørscene.

**§2 - Formål**

Foreningens formål er at lade medlemmerne prøve kræfter med amatørteaterarbejde og anden dramatisk virksomhed ved:

* At man ved valg af genrer og repertoirer kun lader fantasien og økonomien sætte grænser.
* At der arbejdes seriøst med diverse forestillinger. Kvaliteten skal være så høj/god, som overhovedet muligt på amatørbasis.
* Altid at være udadvendt og imødekommende overfor nye impulser og inspirationer.
* At lade forskellige instruktører opsætte forestillinger.
* Gennem medlemskab af DATS, at trække på diverse aktiviteter og tilbud herfra.

**§3 – Medlemskab**

Foreningen har ingen alderskriterier og optager som medlem, alle der måtte have interesse deri.

Der tegnes medlemskab enten som aktivt eller passivt medlem..

Årskontingent, som fastsættes af generalforsamlingen, forfalder til betaling den 1/10

Eksklusion af et medlem kan begæres af bestyrelsen, såfremt den skønner, at vedkommende modarbejder foreningens formål. Afgørelsen skal uden opsættende virkning forelægges den førstkommende generalforsamling, hvor vedtagelsen kræver 2/3 majoritet.

**§4 – Ledelse**

Foreningens bestyrelse består af minimum 5 valgt for to år ad gangen. I forbindelse med stemmelighed tæller formandens stemme dobbelt.

Bestyrelsesformand og kasserer er ikke på valg samme år. Skulle bestyrelsen ønske at besætte formands- og kassererpost med personer fra samme valgperiode, kræver det for den ene en ændret valgperiode, hvilket meddeles mellemmerne senest 14 dage efter konstitueringen

Bestyrelsen vælger selv sin formand. Ved forfald overtager næstformanden posten som formand indtil bestyrelsen konstitueres på ny. Valgperioden er for bestyrelsesmedlemmer og revisorer to år. Ved forfald indtræder suppleanten for den resterende del af valgperioden. Revisorsuppleant og to bestyrelsessuppleanter vælges for et år, med mindre der sker forfald, i hvilket tilfælde de indtræder for den resterende del af valgperioden.

Forretningsudvalg udgøres af formand og næstformand og disse har ansvaret for at varetage foreningens administrative arbejde. Formanden foranlediger afholdelse af bestyrelsesmøder i nødvendigt omfang. Der skal dog som minimum afholdes fire bestyrelsesmøder årligt foruden generalforsamlingen. Bestyrelsen kan indkalde andre personer ved behandling af særlige punkter, hvor deres tilstedeværelse er påkrævet.

Bestyrelsen sørger for nedsættelse af de nødvendige udvalg. Udvalgene kan besættes af folk udenfor bestyrelsen, men et bestyrelsesmedlem skal have sæde i hvert udvalg.

Alle hverv, som udføres inden for foreningen af dens medlemmer, er ulønnede, medmindre der af bestyrelsen er truffet beslutning om andet. De udgifter, som af bestyrelsen skønnes nødvendige for hvervets rette udførelse, godtgøres af foreningens kasse.

**§5 – Regnskab**

Bestyrelsen udarbejder hvert år et regnskab, som, underskrevet af revisor samt revisorsuppleant, skal godkendes på generalforsamlingen. Regnskabet skal underskrives af samtlige medlemmer af bestyrelsen. Regnskabet skal være i overensstemmelse med de til enhver tid gældende krav i lovgivningen. Regnskabet følger kalenderåret – 1/1 til 31/12.

**§6 – Generalforsamlingen**

Foreningens øverste myndighed er generalforsamlingen, der ordinært afholdes inden udgangen af maj.

Generalforsamlingen skal indvarsles med mindst 14 dages varsel og indeholde følgende dagsorden:

1. Valg af dirigent
2. Formandens beretning
3. Kassereren fremlægger revideret regnskab
4. Fastsættelse af kontingent
5. Indkomne forslag
6. Valg af bestyrelse + to suppleanter
7. Valg af revisor og suppleant
8. Eventuelt
* Kun aktive medlemmer, der er fyldt 15 år, og som har betalt kontingent for det netop påbegyndte år har stemmeret.
* Kun medlemmer på 18 år eller derover er valgbare og kan deltage i bestyrelsen med stemmeret.
* Passive medlemmer har ingen stemmeret.
* Ingen kan afgive mere end en stemme.
* Der kan ikke stemmes ved fuldmagt.
* Kontingentrestance medfører tab af stemmeret.
* Alle afgørelser træffes ved alm. stemmeflerhed.
* Der benyttes skriftlig afstemning.
* Indkomne forslag, der ønskes behandlet, skal være sekretæren i hænde senest otte dage før generalforsamlingens afholdelse.
* Vedtægtsændringer kan kun ske på de ordinære generalforsamlinger og kræver 3/4 majoritet af de afgivne stemmer.
* Ekstraordinær generalforsamling kan afholdes, når et flertal af bestyrelsen eller mindst 1/3 af medlemmerne skriftligt begærer det. Indvarsling skal ske med 14 dages varsel.

**§7 - Foreningsophør**

Foreningsophør kan kun finde sted, når den er vedtaget med 3/4 majoritet, på to hinanden følgende generalforsamlinger, der afholdes med mindst 30 dages mellemrum.

I forbindelse med beslutning om foreningens opløsning vælges der på den afsluttende generalforsamling et likvidationsudvalg på tre personer.

Eventuelt overskud skal deponeres hos Billund Kommune med henblik på anvendelse i forbindelse med lignende foreningsarbejde.

Således vedtaget på foreningens generalforsamling den 22. maj 2018.